Kollár, Boris, predseda NR SR (2021-09-16):
Ďakujem. Nejaká námietka tam bola? Ďakujem. Takže budeme hlasovať, budeme hlasovať v poradí, ako boli prednesené. Budeme hlasovať o procedurálnom návrhu pána Richarda Takáča – návrh na prijatie uznesenia Národnej rady Slovenskej republiky vo veci posilnenia cenovej stability potravín. Prosím, prezentujme sa a hlasujeme. (Hlasovanie.) Prítomných 125 poslancov, za 46, proti 5, zdržalo sa 73, nehlasoval 1. Uvedený návrh pána poslanca sme neschválili. Teraz budeme hlasovať o návrhu pána Ladislava Kamenického, jedná sa o bod – predloženie písomného plánu vlády na stabilizáciu stavu verejných financií. Prosím, prezentujme sa a hlasujeme. (Hlasovanie.) Prítomných 127 poslancov, za 45, proti 3, zdržalo sa 79. Ani tento návrh sme neschválili pána poslanca Kamenického. Teraz budeme hlasovať o procedurálnom návrhu pána poslanca Borisa Susku, žiada presunúť termín a termínovať tlače 628, 634, 674 na piatok 17. 9. 2021 o deviatej. Prosím, prezentujme sa a hlasujeme. (Hlasovanie.) Prítomných 126 poslancov, za 46, proti 73, zdržali sa 7. Ani tento návrh pána poslanca Suska sme neschválili. Ďalej budeme hlasovať o návrhu pána poslanca Matúša Šutaja Eštoka, aby, Národná rada SR žiada predsedu vlády pána Hegera, aby prišiel bezodkladne informovať Národnú radu na aktuálnu schôdzu o výsledkoch rokovania Bezpečnostnej rady v súvislosti so situáciou NAKA, ÚŠP a špeciálnej prokuratúry. Prosím, prezentujme sa a hlasujeme. (Hlasovanie.) Prítomných 126 poslancov, za 46, proti 29, zdržalo sa 50, nehlasoval 1. Ani tento návrh sme neschválili. Ďalej budeme hlasovať o procedurálnom návrhu pána poslanca Petra Pellegriniho, aby Národná rada požiadala vládu, aby poslanecký návrh na vydanie zákona, ktorým sa mení rokovací poriadok, tlač 662, umožnila prerokovať v skrátenom legislatívnom konaní. Prosím, prezentujme sa a hlasujeme. (Hlasovanie.) Prítomných 127 poslancov, za 46, proti 23, zdržalo sa 58. Ani uvedený návrh pána poslanca Pellegriniho sme neschválili. Ďalej budeme hlasovať o návrhu pána poslanca Fica, ktorý žiada zaradiť bod – správa vlády o opatreniach na elimináciu prudkého nárastu cien energií a dopadov otvorenia prevádzky plynovodu Nord Stream 2. Prosím, prezentujme sa a hlasujeme. (Hlasovanie.) Prítomných 126 poslancov, za 46, proti 22, zdržalo sa 57, nehlasoval 1. Ani tento návrh sme neschválili. Ďalej budeme hlasovať o procedurálnom návrhu pána poslanca Šipoša a jedná sa o dohode troch poslaneckých klubov, navrhuje prerokovať bod 35 – vládny návrh zákona, ktorým sa mení a dopĺňa zákon 336/2015 Z. z. o podpore najmenej rozvinutých okresov, tlač 559, v utorok 21. 9. o 10. hodine. Prosím, prezentujme sa a hlasujeme. (Hlasovanie.) Prítomných 127 poslancov, za 86, proti 6, zdržalo sa 33, nehlasovali 2. Procedurálny návrh pána poslanca Šipoša sme schválili. Teraz budeme rokovať (hlasovať, pozn. red.) o procedurálnom návrhu pána poslanca Petra Kremského, navrhuje presunúť prerokovanie bodu 13 a termínovať ho na 28. 9. o 9. hodine po bode 35. Poprosím, prezentujme sa a hlasujeme. (Hlasovanie.) Prítomných 125 poslancov, za 84, proti 7, zdržali sa 32, nehlasovali 2. Uvedený návrh pána poslanca Kremského sme schválili. Teraz budeme hlasovať o procedurálnom návrhu pána poslanca Štefana Kuffu, aby na program 40. schôdze sa doplnil o nasledovný bod – uznesenie, ktorým sa, Národná rada zaväzuje ministra zdravotníctva, aby sa do 30. 9. 2021 predložil správu obsahujúcu informácii (informáciu, pozn. red.) o spôsobe využitia vakcín Sputnik V, ktoré sa nevyužili po dátume exspirácie pri očkovaní občanov Slovenskej republiky. Prosím, prezentujme sa a hlasujeme. (Hlasovanie.) Prítomných 119 poslancov, za 47, proti 9, zdržalo sa 58, nehlasovalo 5. Ani tento návrh sme neschválili. Teraz dávam hlasovať o programe schôdze ako celku . Prosím, prezentujme sa a hlasujeme. (Hlasovanie.) Prítomných 126 poslancov, za 91, proti 15, zdržalo sa 18, nehlasovali 2. Konštatujem, že sme program 40. schôdze Národnej rady schválili. Pani poslankyne, páni poslanci, ešte vás chcem informovať, že o informácii mandátového a imunitného výboru a o zmenách v zložení výborov budeme hlasovať ihneď po prerokovaní každého z týchto materiálov. Dnes budeme ešte hlasovať o 17. hodine, v ďalších rokovacích dňoch budeme o prerokovaných bodoch programu hlasovať vždy o 11. a 17. hodine, pokiaľ Národná rada nerozhodne inak. Pani poslankyne, páni poslanci, pristúpime k prerokovaniu informácie Mandátového a imunitného výboru Národnej rady Slovenskej republiky o nastúpení náhradníkov na uprázdnený, neuplatňovaný mandát poslanca Národnej rady. Prosím predsedníčku mandátového a imunitného výboru pani poslankyňu Annu Andrejuvovú, aby Národnej rade uvedenú informáciu podala. Nech sa páči, pani predsedníčka, máte slovo. (Rokovanie o informácii Mandátového a imunitného výboru Národnej rady Slovenskej republiky o nastúpení náhradníkov na uprázdnený a neuplatňovaný mandát poslanca Národnej rady Slovenskej republiky .)